Presseinformation – aktuelt 27. juli 2019

Kom tæt på – de tekstile ideer

**X-fiber er årets nyskabelse ved den traditionsrige Sommerudstilling på Masnedøfort ved Vordingborg. X’et står for det eksperimenterende og fiber for alle mulige materialer af tekstil tilvirkning.**

X’et står også for de ti særligt inviterede tekstilkunstnere, der udstiller billedvævning, stoftryk, objekter og installation. Nogle holder til i lokalområdet, andre kommer fra forskellige steder rundt i landet – herunder Færøerne.

Nu kommer så en enestående chance for at komme tættere på og høre mere om noget af det, der arbejdes med, når det gælder tekstil som kunstnerisk udtryksform. Det sker ved en særligt tilrettelagt ”Tekstil Matiné” – der finder sted på fortet lørdag den 27. juli kl. 12.30-16.00.

Fra vores lokalområde deltager **Inger Odgaard**, der har sit værksted på Møn. Hun har gennem de seneste år vundet international anerkendelse for sine arbejder og et af hendes værker pryder årets plakat for Sommerudstillingen. Inger Odgaard arbejder i strik, der formes og bearbejdes til rumlige relieffer og skulpturer.

Blandt de øvrige oplægsholdere er **Lisbeth Tolstrup**, bosiddende i Sakskøbing og koordinator af særudstillingen X-fiber. Lisbeth er uddannet tekstilformgiver og kunsthistoriker og vil fortælle om baggrunden for udstillingen. Desuden berettes om bogen ”Tekstilkunst i Danmark 2008-2018”, der udkommer senere på året. Alle udstillere på X-fiber er blandt de i alt 131 kunstnere, der præsenteres i bogen.

Det samlede program tæller i alt fem oplæg, der ud over de to nævnte omhandler udstillingsgrupperne Dansk Gobelinkunst (etableret i 1996) ved **Anette Blæsbjerg Ørom** og Designkonceptet Kontempo (stiftet i 2016) ved **Elisabeth Kiss**. Endelig afrunder kunsthistoriker **Anne Lie Stokbro** med en introduktion til ”Den tekstile samtidskunst”, der gør op med det pæne pigehåndarbejde og retter fokus mod det viltre og sprælske.

**Tekstil Matiné** lørdag den 27. juli kl. 12.30-16.00

**X-fiber på Sommerudstillingen Masnedøfort** kan ses frem til søndag den 4. august 2019,

tirsdag-søndag kl. 12-17.

Entré kr. 60,- inkluderer adgang til hele Sommerudstillingen.

**For yderligere information** se: www.sommerudstillingen.dk eller

kontakt Lisbeth Tolstrup, mamamanus@mac.com / 51 32 89 62

Vedhæftede pressefotos kan frit anvendes ved omtale af udstillingen/matinéen.

**Forslag til billedtekster:**

Tekstilkunstner Inger Odgaard er med på udstillingen X-fiber og deltager i den tekstile matiné lørdag den 27. juli på Masnedøfort. (Foto: PR/Lasse Hansen)

Kunsthistoriker Lisbeth Tolstrup står bag udstillingen X-fiber og fortæller i sit indlæg om nogle af de bevægelser, der kendetegner den ”nye tekstilkunst”. (Foto: PR/Lars Pryds)